ስኬታማ ልጆች ብዙ ጊዜ ለፍተው ላሳደጓቸው እናቶቻቸው ዕውቅና ሲሰጡ አይታዩም ተባለ
አዲስ አበባ፡- በኢትዮጵያ ውስጥ የሚገኙ እናቶች ምንም እንኳን ልጆቻቸውን ለማሳደግና ለቁም ነገር ለማብቃት ቢለፉም ልጆቻቸው ግን ትልቅ ደረጃ ሲደርሱ እናቶቻቸው ለዋሉላቸው ውለታ ዕውቅና ሲሰጡ እንደማይታዩ ተገለጸ። ትላንትናት በዮቤክ ኮሚዩኒኬሽን ኃላፊነቱ የተወሰነ የግል ማህበር ልጆቻቸውን ለትልቅ ቁምነገር ያበቁ እናቶችን ለማወደስና ዕውቅና ለመስጠት በተዘጋጀው ‘‘የብእሲት ኢትዮጵያ’’ የሽልማትና ዕውቅና የመስጠት መርሐ ግብር የማህበሩ ዋና ሥራ አስፈፃሚ አቶ ጌታቸው በለጠ እንዳሉት፤ ብዙ ጊዜ ለአደባባይ መብቃት የቻሉ ስኬታማ ልጆች ለስኬታቸው ዋነኛ ምክንያት ብለው የሚያነሱት የአባቶቻቸው፣ የመምህራኖቻቸው ወይንም የትዳር አጋሮቻቸው ድጋፍና ክትትልን እንጂ ለነሱ ብዙ መስዋእት የሆኑትን እናቶቻቸውን አይደለም ብለዋል። እንደ አቶ ጌታቸው ገለጻ፤ ስኬታማና ጀግና ከተባሉ ልጆች ጀርባ ከፀሎት ጀምሮ እስከ ከፍተኛ ድጋፋቸው የማይታጡት እናቶች ናቸው። እናቶች ከእርግዝና እስከ ማሳደግ፣ አሳድጎም ለቁም ነገር እስከ ማድረስ የሚከፍሉት ዋጋ በብዙ ያልተነገረለት ነውም ብለዋል። “የብእሲት ኢትዮጵያ ሽልማትና ዕውቅና የመስጠት ስነስርዓት ዋና ዓላማው በዕውቀታቸው በሙያቸውና በተሰለፉበት የሥራ መስክ በውጤታማነትና ለሌሎችም አርአያ በመሆን ሀገራቸውንና ህዝባቸውን እያገለገሉ ያሉ ግለሰቦችን በመውለድና በማሳደግ ለቁም ነገር ያበቁ ተምሳሌት እናቶችን በይፋ ሽልማትና ዕውቅና በመስጠት ማመስገን ነው፤” ያሉት አቶ ጌታቸው፤ ሽልማቱ በእናቶች ላይ ትኩረት ማድረግና ዋነኛ ምክንያት ለልጆቻቸው ዋጋ የከፈሉና ብዙ የደከሙ እናቶችን ለአደባባይ ክብር ማብቃት መሆኑን ተናግረዋል። በተጨማሪም፤ ዕውቅናና ሽልማቱ በርካታ ኢትዮጵያዊ እናቶችን ለአደባባይ ክብር እንዲበቁ ለማበረታታት ጭምር ታስቦ የተዘጋጀ እንደሆነ ዋና ሥራ አስፈፃሚው ገልጸው፤ ይህም ተግባር ተሸላሚ እናቶቹን ለተሻለ ፍሬያማነት ለማብቃት፣ በቤተሰብ፣ በሀገር፣ በአህጉርና በዓለም መልካም ተግባር በሚፈፅሙና አንቱ በተባሉ ምስጉን ዜጎች፣ ቡድኖችና ተቋማትን ምስጋና ለማበርከት ይረዳል። ብእሲት የሚለው ቃል በግእዝ ቋንቋ ሴት ማለት መሆኑ የተነገረ ሲሆን፤ ለዓላማው መነሻ የሆነው ሃሳብ የተወሰደው ፣ መልካም ያደረጉ ብዙ ሴቶች አሉ አንቺ ግን ብእሲት “ከሁሉ ትበልጫለሽ … ልጆቿም ይነሳሉ ምስጋናዋንም ይናገራሉ፤ ሥራዎቿንም በሸንጎ ያመሰግናሉ።” ከሚለው የመፅሐፍ ቅዱስ ሃሳብ እንደተወሰደም ከጋዜጣዊ መግለጫው ሰምተናል። በመጪው ህዳር 20ቀን 2012 የሚካሄደው የብእሲት ኢትዮጵያ ሽልማትና ዕውቅና የመስጠት ስነስርዓት ከ10 እስከ 15 የሽልማት ዘርፎችም አሉት።አዲስ ዘመን ነሃሴ 10/2011ዳግማዊት ግርማ 